እዚ ጽሑፍ እዚ ምስቲ ብፓወርፖይንት(PowerPoint) ዝቐርብ *ስካይፕ ጀምሮ* ዝብል ብሓባር ኢና ክንጥቀመሉ። ናይቶም ነጥብታት ቁጽርታት ድማ ምስ ፓወርፖይንት ተዛመድቲ እዮም። ነጥቢ 1 ምስ ስላይድ 1 ኣብ ፓወርፖይንት(ገጽ 1) ይዛመድ ፣ ነጥቢ 2 ከኣ ምስ ገጽ 2 ይዛመድ፣ ከምኡ እንዳበለ ይቕጽል። እቲ ጽሑፍ ውን ኣብ ትሕቲ ነፍስ ወከፍ ስላይድ(ገጽ) ተጻሒፉ ትረኽቦ።

**ዝደመቑ** ጽሑፋት ድማ ርእይቶታት ኣካያዲ-ኮርስ እዮም። ብዓበይቲ ፊደላት ዝተጻሕፉ ጽሑፋት ድማ ኣርእስታት እዮም። እቲ ዝተረፈ ጽሑፍ ድማ ዓው ኢልካ ከተንብቦ ትኽእል ወይ ድማ ኣካያዲ-ኮርስ ንዝህቦ ኣስተምህሮ ከም ደጋፊ መምርሒ ክትጥቀመሉ ትኽእል።

## ጽሑፍ

1. **. ቅድሚ እቲ ትምህርቲ ንባዕሉ ምጅማሩ ምስ ተሳተፍቲ ኮርስ ሸቶታት ትምህርቲ ብሓባር ኮይንኩም ረኣዩዎ።   
   እዚ ንኽመሃሩን ዝተማህሩዎ ንኽዝክሩን ከቃልለሎም እዩ።**
2. ስካይፕ እንታይ ማለት እዩ፧
3. ስካይፕ ብኢንተርነት ክትድውል፣ ዝርርብ ቪድዮ ከተካይድን ቻት ክትገብርን ዘኽእለኻ ኣገልግሎት እዩ። ንስኻን መዛርብትኻን ኣብ ስካይፕ ነናትኩም ናይ ተጠቃሚ ኣካውንት(ሕሳብ/account/konto) ክሳብ ዝሃለወኩምን ኣብ ኢንተርነት ክሳብ ዘለኹምን ብነጻ ክትዘራረቡ ትኽእሉ። ንውሓት ዝርርብን ትቕመጠሉ ሃገር ብዘየገድስን ብነጻ ከደውለካን ብቪድዮ ክትዘራረበሉን ስለዘኽእለካ እዮም ብዙሓት ንስካይፕ ዝመርጹ። ንስኻን መዛርብትኻን ኣብ ኢንተርነት ሎግ-ኢን ክሳብ ዝገበርኩም ዝኾነ ወጻኢታት የብልካን። ስካይፕ ክትጥቀም ከለኻ ምኽፋል ውን ይከኣል እዩ፣ ሽዑ ናብ ምስ ኢንተርነት ምትሕሓዝ ዘይብላ ተለፎን ከደውለካ ይኽእል፣ ይኹን ደኣ እምበር ኣብዚ ኮርስ እዚ ብዛዕብኡ ኣይክንመሃርን ኢና። ብወዝቢ ወይ ከይተፈለጠኒ ገንዘብ ከይብላዕ ኣብ ስካይፕ ዝብል ስግኣት ክህልወካ የብሉን፣ ምኽንያቱ ገንዘብ ክትጥቀም ትደሊ ከምዘለኻ ከተረጋግጽ ከምዘለካ ንጹር ሓበሬታ ስለዝወሃበካ፣ ከምኡውን መኽፈሊ ሓበሬታ ባዕልኻ ከየመዝገብካ ክኸውን ስለዘይክእልን።

ታብለት፣ ስማርት-ተለፎን ወይ ኮምፕዩተርካ ብምጥቃም ብስካይፕ ክትድውል ትኽእል ኢኻ። ካብ ስማርት-ቲቪ ውን ምድዋል ይከኣል እዩ ወይ ካብ ዘመናዊ ዝኾነ ብመቆጻጸሪ ዝኸይድ ቲቪ-ገይም። ኣብዚ ነቕርቦ ሓበሬታ ነርእዮም ኣብነታት ካብ ታብለት፣ ስማርት-ተለፎንን ኮምፕዩተራትን ዘምጻእናዮም እዮም ክኾኑ። ኣየናይ ናውቲ ተጠቒምካ ብስካይፕ ክትድውል ትደሊ ናትካ ምርጫ እዩ። ክሳብ ናብ ሓደ ተጠቃሚ ስካይፕ ዝደወልካ እሞ ኸኣ ስካይፕ ዝቕበል ናውቲ ክሳብ ዝሃለዎ፣ ብዝደለኻዮ መደወሊ ክትድውል ትኽእል ኢኻ። ካብ ታብለት ናብ ስማርት-ቲቪ ምድዋል ይከኣል እዩ- ኣሎ ዝበሃል ካብን ናብን ክትጥቀመሉ ትኽእል መደወሊታት ማለት እዩ። እቲ እንኮ ዘድሊ ክልቲኦም መዛርብቲ ናይ ስካይፕ ኣካውንት(ሕሳብ/account/konto) ክህልዎም ኣለዎ።

1. ናውቲ
2. መብዛሕትኡ ሰብ ብስካይፕ ክድውል ከሎ ብቪድዮ እዩ ዝድውል። ከምኡ ምስ ትገብር መዛርብትኻ ክትርእዮን ክትሰምዖን ትኽእል፣ እቶም ንዓኻ ዘዛርቡኻ ውን ክርእዩኻን ክሰምዑኻን ይኽእሉ።
3. ታብለትን ስማርት-ተለፎንን ነዚ ክውን ዝገብር ስክሪን፣ካሜራ፣ማይክሮፎንን ስፒከርን(ዓው መበሊ) ኣለወን። መብዛሕትአን ዘመናውያን ኮምፕዩተራት ውን እዚ ኣለወን።
4. ሀድፎን ማይክሮፍን ዘለዎ ምጥቃም ንገሊኦም ሓጋዚ ክኸውን ይኽእል እዩ፣ ግን ከም ምርጫኻ እዩ። ነዚ ዝኸውን መእተዊ ኣብ ጫፋት ታብለት፣ ስማርት-ተለፎንን ላፕቶፓትን ኣሎ።
5. ስተሽነሪ ኮምፕዩተራት(ላፕቶፕ ዘይኮና) መብዛሕትኡ ግዜ ምስአን ዝመጽእ ካሜራ፣ ማይክሮፎን ወይ ስፒከራት የብለንን። እዚ ዘይብልካ እንተኾይኑ ካብ ድኳን-ኮምፕዩተር ብርትዓዊ ዋጋ ክትገዝኦ ትኽእል ኢኻ።
6. ብስተሽነሪ ኮምፕዩተር ብስካይፕ ብቪድዮ ክትዘራረብ እንተኾይንካ ወብ-ካሜራ የድልየካ እዩ። ወብካሜራ ክትገዝእ ከለኻ ዳርጋ ኩሉ-ግዜ ማይክሮፎን ምስኡ እቱው እዩ። ማይክሮፎን ዘለዎ ሀድፎን እንተደኣ ተጠቒምካ ግዳማውያን ስፒከራት ኣየድልያኻን እየን። ግዳማውያን ስፒከራት ምስታ ኮምፕዩተር ዝተላገባ እንተሃልየን ነዚአን ውን ክትጥቀመለን ትኽእል ኢኻ።
7. ብዙሓት ዝሓሸ ድምጺ ንክረኽቡ ማይክሮፎን ዘለዎ ሀድፎናት እዮም ዝመርጹ።
8. ነታ ኮምፕዩተር ዝኸውን ስፒከራትን ማይክሮፎንን ክትገዝእ ትኽእል ኢኻ፣ ብዘይ ካሜራ ግን ናትካ ስእሊ ክትሰድድ ኣይትኽእልን ኢኻ፣ ስለዚ እቲ ዝርርብ ከም ኖርማል ዝርርብ ተለፎን ብዘይ ስእልን/ቪድዮን ይኸውን ማለት እዩ።
9. ብዘየገድስ ትጥቀመሉ ናውትን ተወሳኺ ንብረትን ኩሉ ሰብ ግድን እዩ ኣብ ኢንተርነት ክህሉ ዘለዎ፣ ከምኡውን ኣብ ስካይፕ ዝርከብ ኣካውንት/ፕሮፋይል ውን ክህልዎ ኣለዎ።
10. ስካይፕ ኣውርድ
11. ስካይፕ ከም ፕሮግራም ወይ ኣፕሊኬሽን ኣብ ኩለን ዓይነታት ታብለት፣ ስማርት-ተለፎን ወይ ኮምፕዩተራት ከተውርዶ ትኽእል ኢኻ።
12. ኮምፕዩተር ትጥቀም እንተኾይንካ ኣብ ብራውዘርካ ውን ስካይፕ ክትከፍቶ ትኽእል ኢኻ።

ይኹን ደኣ እምበር ኣብ ኮምፕዩተርካ ከተውርዶ ይሓይሽ፣ ምኽንያቱ ካልኦት ሰባት ኣብቲ ወብሳይት ከይኣተኻ ክድውሉልካ ስለዝኽእሉ። ኣብዚ ኮርስ እዚ ኩላቶም ተሳተፍቲ ስካይፕ ኣውሪዶም ኣብ ማሺኖም ኣእትዮሞ ኣለዉ ብዝብል ኢና ንኸዶ።

1. ስካይፕ ንኸተውርድ እቶም ታብለት ወይ ተለፎን ትጥቀሙ ኣብ ድኳን-ኣፕሊኬሽን(ኣፕ-ስቶር/app-store/app-butikk) ብምእታው ስካይፕ ደሊኹም ነቲ ኣፕሊኬሽን ተውርዱዎ። ኢንተርነት ኮነክት ተጌሩ ከምዘሎ ኣረጋግጽ።

እቶም ኮምፕዩተር ትጥቀሙ ድማ ኣብ ብራውዘሮም ናብ skype.no ክኸዱ ኣለዎም፣ ኣብኡ ድማ ዓባይ መጠወቒት "Last ned Skype" ማለት `` ስካይፕ ኣውርድ`` ትብል ክትርኢ ኢኻ። ኣብዚኣ ጠውቕ እሞ፣ ኮምፕዩተርካ እንተደኣ ከተውርዶ ዲኻ ደሊኻ ኢላ ሓቲታትካ ድማ "ok" ማለት ሕራይ ወይ "godta" ማለት ‘’ተቐቢለዮ ኣለኹ`` ዝብል ትጥውቕ።

ኩላትኩም ኣብዚ ዘለኹም ሕጂ ኣብተን ትጥቀሙለን ዘለኹም ማሺናት ስካይፕ ከተውርዱ ትኽእሉ።

**ኩሎም ስካይፕ ክሳብ ዘውርዱን ዘእትዉን ተጸበ።**

1. ኣካውንት ተጠቃሚ ኣውጽእ።
2. ኣብ ስክሪንቦርድካ ዘላ ምስሊ-ስካይፕ ርኸባ። እዚኣ ኣብ ሰማያዊት ዓፍራ ትርከብ "S" እያ። ነዛ ምስሊ እዚኣ ጠዊቕካ ስካይፕ ክፈቶ።
3. እቲ ሕጂ ዝመጸልካ ስእሊ መልክዑ ክፈላለ ይኽእል እዩ፣ እታ ትጥቀመላ ዘለኻ ዓይነት ማሺን እያ ትውስኖ፣ ይኹን ደኣ እምበር ፕሮፋይል ተጠቃሚ ወይ ኣካውንት ተጠቃሚ ንኸተውጽእ ክትመልኦም ዘለካ ክፍቲ ቦታታት ግን ሓደ እዮም።

ፕሮፋይል ተጠቃሚ ወይ ኣካውንት ተጠቃሚ ኣብ ስካይፕ ሓንሳብ ጥራሕ እዩ ምውጻእ ዘድልየካ፣ ስለዚ ነዚ ክፋል እዚ ምሽምዳድ ኣይከድልየካን እዩ። ነቲ ኣብ ስክሪን ዝወሃበካ መምርሒታት ጥራሕ ተኸተል፣ ዝኾነ ሕቶ ምስ ዝህልወካ ድማ ሓገዝ ሕተት።

1. እቲ ኣብ ስክሪን ሕጂ ትርእዮ ስእሊ ምስቲ ጸኒሕካ ኣብ ስካይፕ ሎግ-ኢን ክትገብር ከለኻ ትርእዮ ስእሊ ሓደ እዩ፣ ይኹን ደኣ እምበር ኣብ ቅድሚ ኣብኡ ምብጻሕና መጀመርታ ኣካውንት ተጠቃሚ ወይ ፕሮፋይል ተጠቃሚ ምውጻእ ከድልየና እዩ።

ኣብቲ ስክሪን "Lag en konto" ማለት `` ሓንቲ ኣካውንት ኣውጽእ`` ወይ "Lag konto" ማለት ``ኣካውንት ኣውጽእ`` ጥራሕ ዝብል ክትርኢ ኢኻ፣ ነቲ መስርሕ ክትጅምሮ ኣብዚ ጠውቕ።

1. እቶም ታብለትን ስማርት-ተለፎንን ትጥቀሙ ብዛዕባ `` ቅድመ-ኩነት ኣገልግሎታት``ሓበሬታ ክወሃቦም እዮም። እቲ ኣብኡ ተጻሒፉ ዘሎ ኣንብቦ፣ ሽዑ ድማ "Fortsett" ማለት ``ቀጽል`` ትብል ጠውቃ።

እቶም ኮምፕዩተር ትጥቀሙ ናብ ወብሳይት ስካይፕ ይወስደኩም። ኣብዚ እቲ ትሕተቶ ሓበሬታ ስጉምቲ ብስጉምቲ በብሓደ ትመልኦ። ዝኾነ ሕቶ ምስ ዝህልወካ ሓገዝ ሕተት።

1. ተጠቃሚ ስካይፕ ክትከውን ምሉእ ስም፣ ናይ ስካይፕ ስም(ሳጓ ወይ ስም ተጠቃሚ ኣብ ስካይፕ)፣ ፓስዎርድን ኢመይልን ሃብ ክብለካ እዩ።
2. ነዚ ብምሉኡ መሊእኻ፣ ንኽትቅጽል ጠውቕ።
3. እቲ ንስኻ ኣብ ስካይፕ ክትጥቀመሉ ትደልዮ ስም-ስካይፕ ካልእ ሰብ ተመዝጊቡሉ ዝፈልጥ እንተኾይኑ፣ ስካይፕ ካልእ ናይ ስካይፕ-ስም ክትጥቀም ከም ሓሳብ ከቕርበልካ እዩ።
4. ነዚ ስካይፕ ባዕሉ ዝህበካ ስም-ስካይፕ ክትጥቀመሉ ትደሊ እንተኾይንካ ነታ መጠወቒት ጠዊቕካ ትቕጽል። ዘይትደልዮ እንተኾይንካ ድማ ሓድስ ስም ጸሓፍ እሞ ይቕበሎ ድዩ ኣይቅበሎን መሊስካ ትፍትን።
5. ካልኣይ ዘይብሉ ናትካ ስም-ስካይፕ ምስ ተዋህበካ ብምሉኡ እቲ ካልእ ሓበሬታ ምስ መላእኻዮ ድማ ስካይፕ ንኣካውንትካ ክቆጻጸሮ እዩ።   
   **ኩሎም ኣብዚ ነጥቢ ከይበጽሑ ኣይትቐጽል።**
6. ድሌትካ እንተኾይኑ ስካይፕ ብቐጥታ ባዕሉ ኣብ ማሺንካ ዘለዎ ትራኸቦም ኣካላት ክምዝግበልካ ይኽእል እዩ፣ እዚ ግን ጸኒሕካ ባዕልኻ ውን ክትገብሮ ትኽእል እዩ።

ንኽትቅጽል እታ መጠወቒት ጠውቃ።

1. ቅድሚ ምቕጻልካ ኣብ ስክሪን ዘሎ መምርሒታት ተኸተል።
2. ተለፎን ቁጽርኻ ንምርግጋጽ ድማ ብመሰጅ ከተእትዋ ዘለካ ኮድ ክትመጻካ እያ።
3. እዚ ምስ ተገብረ ኣብ ስካይፕ ኣካውንት ተጠቃሚ/ ፕሮፋይል ተጠቃሚ ኣለካ።
4. ሕጂ ስካይፕ ሓባሪታት ክሰደልካን፣ ምስ ማይክራፎንካን ካሜራኻን ኮነክት ክገብር ይሓተካ ይኸውን እዩ። ነዞም ሕቶታት ሕራይ ኢልካ መልሶም፣ ሽዑ ሰብ ክድውለልካ ከሎ ክትሰምዖም ትኽእል፣ ከምኡውን ዝርርብ ከተካይዱ ከለኹም ክርእዩኻን ክሰምዑኻን ይኽእሉ።
5. ኢመይልካ እንተደኣ ርኢኻዮ ካብ ስካይፕ እንቋዕ ተመዝገብካ ዝብል መልእኽቲ ቅሩብ ብዛዕባ እዚ ኣገልግሎት ግብራዊ ሓበሬታ ዝሓዘለ ክጸንሓካ እዩ።
6. ስካይፕ ጀሚርካ ሎግ-ኢን ግበር።   
     
   **ኩላቶም ብራውዘራቶምን ፕሮግራማቶምን ኣብ ማሺኖም ዘለዋ ዓጽዮም ናብ ደስክቶፕ ክምለሱ ሓብሮም።**
7. ኩላትኩም ሕጂ ኣብ ስክሪንቦርድኩም ምስሊ-ስካይፕ ክጸንሓኩም እዩ። ነዚኣ ብምጥዋቕ ኢኻ ብዝቐልጠፈ መገዲ ናብ ስካይፕ ክትኣቱ ትኽእል።

**ኩላቶም ኣብ ማሺኖም ስካይፕ ክኸፍቱ ሕተቶም።**

1. ሕጂ መእተዊ ገጽ ክመጻልካ እዩ። እዚ ከከምቲ ትጥቀመሉ ታብለት ድዩ፣ ስማርት-ተለፎን ድዩ ወይ ኮምፕዩተር መልክዑ ቅሩብ ክፈላለ ይኽእል እዩ። ኮይኑ ከብቅዕ እቲ ትሕተቶ ሓበሬታ ግን ብዘየገድስ ሓደ እዩ።
2. ሓበሬታ መሊእካ ``ሎግ ኢን`` ጠውቕ።
3. ስካይፕ መጀመርታ ግዜ ትጥቀም ካብ ሃለኻ እቲ ፕሮግራም ገለ መምርሒታትን ሓበሬታን ክህበካ ይኽእል ይኸውን። ኣብ ስክሪክንካ እንታይ ከምዝመጽእ እንታይ ትጥቀም እዩ ዝውስኖ፣ ማለት ታብለት ድዩ፣ ስማርት-ተለፎን ድዩ ወይ ኮምፕዩተር።

ታብለት ክትጥቀም ከለኻ ገለ ካብቲ ክትርእዮ ትኽእል እዚ እዩ። ነቲ ዘሎ ሓበሬታ ግዜ ሂብካ ኣንብቦ እሞ ሽዑ ክሊክ ብምጥዋቕ ትቕጽል።

1. እቶም ኮምፕዩተር ዝጥቀሙ ምናልባሽ ኣብ ሰቲንግስ(መቓነዪ/settings/innstillinger) ኣቲኹም ስእልን ድምጽን ኣመዓራርዩ ዝብል መልእኽቲ ይመጻኩም ይኸውን። ነቲ ኣብ ስክሪን ዝመጽእ መምርሒታት ብምኽታል ነፍስ ወከፍ ስጉምቲ ብምኽታል ክሊክ እንዳ ጠወቕካ ቀጽል። ዝኾነ ሕቶ ምስ ዝህልወካ ንዓይ ሕተተኒ።
2. . እዚ ስእሊ እዚ ድማ ኣብ ስካይፕ ሎግ-ኢን ጌርካ ክትኣቱ ከለኻ ዝመጽእ ኣዩ። ኣብ መጻኢ ነዚ ኣገልግሎት እዚ ክትጥቀመሉ ከለኻ እዚ እዩ ክጸንሓካ።

ከምዚ ትርእዩዎ ዘለኹም ከከምቲ ትጥቀመሉ ማሺን እቲ ስእሊ ቕሩብ ይፈላለ እዩ። እቶም ትጥቀመሎም ፋንክሽናት(ዕማማት) ግን ሓደ እዮም። ሕጂ ኣብ ስካይፕ ኣቲኻ ኣለኻ።

**ኩላቶም ኣብዚ ስእሊ ከይበጽሑ ኣይትቐጽል።**

1. መራኽብትኻ (ኮንታክትስ) ርኸብ።
2. . ኣብ ስካይፕ ብነጻ ክትዛረብ እንተኾይንካ እቲ መዛርብትኻ ውን ናቱ ፕሮፋይል-ስካይፕ ክህልዎ ኣለዎ። ንሓደ ሰብ ክትረኽቦ እንተኾይንካ ናቱ ፕሮፋይል ረኺብካ፣ ርክብ ይሃልወና ዝብል ሕቶ ክትሰደሉ ኣለካ። ካልኦት ንዓኻ ክራኸቡኻ ዝደልዩ መራኽብቲ ንኹን ኢሎም ሕቶታት ክሰዱልካ ይኽእሉ እዮም።
3. ትራኸቦ ሰብ ክትረክብ እንተደሊኻ መጀመርታ ነታ መድለዪ ቦታ ትውክል ሞግልሒት ጥርሙዝ ርኸባ እሞ ጠውቃ።

**ኩላቶም ነዛ ሞግልሒት ጥርሙዝ ረኺቦም ክጥውቑዋ ሓብሮም። ኩሎቶም እዚ ከይገበሩ ኣይትቐጽል።**

እቲ ሕጂ ዝጥቀመሉ ኣብነት ካብ ናይ ታብለትን ስማርት-ተለፎንን ኣፕሊኬሽን እዩ ክኸውን፣ ይኹን ደኣ እምበር ክትክተሎም ዘለካ ስጉምትታትን መልእኽትታትን ብዘየገድስ ትጥቀመሉ ዓይነት መደወሊ/ማሺን ሓደ እዮም።

1. ናይቲ ክትረኽቦ ትደሊ ሰብ ስም-ስካይፕ፣ስም፣ተለፎን ቁጽሪ ወይ ኢመይል ጸሓፍ።

**ኩላቶም ንደቅ ክላሶም ክደልዩዎም ሓብሮም፣ ምእንታን ምዚኦም ሰባት ስካይፕ ምጥቃም ክለማመዱ።**

1. "Enter" ማለት ``ኢንተር`` ወይ "Søk" ማለት ``ድለ`` ዝብል ኣብ ኪቦርድ(keyboard/tastatur) ጠውቕ ስካይፕ ነቲ ሰብ ክደልየልካ። እቶም ስማርት-ተለፎን ትጥቀሙ ድማ ኣብቲ "Trykk for å finne nye kontakter" ማለት `` ሓደስቲ መራኽብቲ ንኽትረክብ ጠውቕ`` ዝብል ክጥውቑ ኣለዎም።
2. ስካይፕ ሕጂ ናይቶም ትደልዮም ኣለኻ ኢሉ ዝግምቶም ሰባት ሊስታ ከርእየካ እዩ።

ነቲ ሰብ ረኺብካ፣ ኣብ ስሙ/ስማ ጠውቕ።

1. ኣብ "Send kontaktforespørsel" `` መራኽብቲ ንኹን ኢልካ ሕቶ ስደድ`` ወይ"Legg til i kontakter" ``ከም መራኽብትኻ መዝግቦ`` ዝብል ጠውቕ።
2. ሕጂ እቲ ሰብ ኣብ ሊስታ መራኽብትኻ ክወጽእ እዩ፣ ነቲ መራኽብተይ ኩን ኢልካ ዝሰደደካሉ ሕቶ ምስ ተቐበሎ ድማ ብቐጥታ ብስካይፕ ብነጻ ክትድውለሉ ወይ ክትድውለላ ትኽእል።

ዝኾነ መራኽብተይ ኩን ኢሉ ሕቶ ክሰደልካ ከሎ ስካይፕ ብዛዕባ እዚ ክሕብረካ እዩ። ነቲ ሕቶ ክትቅበሎ ወይ ክትነጽጎ ትኽእል። እንተ ተቐቢልካዮ ንስኻን እቲ ሕቶ ዝሰደደልካ ሰብን ብስካይፕ ክትደዋወሉ ትኽእሉ።

1. ንመራኽብትኻ ምድዋል ወይ ንዝድውለልካ ምቕባል
2. ንሓደ መራኽብትኻ ክትድውለሉ እንተደኣ ኮይንካ ኣብ ሊስታ መራኽብቲ ክትደልዮም ኣለካ። ብኢድካ ኣብቲ ሊስታ ንታሕቲ ገጽካ ክትወርድ ትኽእል ኢኻ፣ ወይ ድማ ነቲ ክትድውለሉ ትደልዮ ሰብ ኣብ መድለዪ ቦታ ብምድላይ።
3. መጀመርታ ነቲ መራኽብቲ ሰብ ጠውቆ፣ ድሕሪኡ ድማ ቪድዮ-ካመራ ወይ ምልክት ተለፎን ኣብ ስክሪን ብምጥዋቕ ትድውል።
4. ኣብታ ተለፎን እንተደኣ ጠዊቕካ ብዘይ ስእሊ ትድውል ብምህላውካ ልክዕ ኣብ ኖርማል ተለፎን ተካይዶ ዓይነት ዝርርብ ኢኻ ተካይድ ማለት እዩ።
5. ኣብ ካሜራ እንተደኣ ጠዊቕካ ድማ ብቐጥታ ዝመሓላለፍ ነፍስኻ ዘርኢ ቪድዮ እንዳኣረኣኻ ትድውል ኣለኻ ማለት እዩ።
6. እቲ ምልክት ካብታ ንስኻ ስካይፕ ትጥቀመላ ዘለኻ ማሺን ናብቲ ትድውለሉ ዘለኻ ሰብ ስካይፕ ዝጥቀመሉ ማሺን እዩ ዝኸይድ።
7. ዝኾነ ሰብ ክድውለልካ ከሎ ድምጺ ደወል ክትሰምዕ ኢኻ፣ እዚ ስእሊ እዚ ድማ ኣብ ስክሪንካ ይወጽእ።
8. ሰብ ክድውለልካ ከሎ 3 ኣማራጺታት ኣለዋኻ።

ነታ ቀያሕ መጠወቒት ምጥዋቕ ነቲ ዝርርብ ምንጋጽ ማለት እዩ።

1. እታ ስእሊ ተለፎን ዘለዋ ቀጠልያ መጠወቒት እንተደኣ ጠዊቕካያ ነቲ ደወል ትቕበሎ ኣለኻ ማለት እዩ፣ ይኹን ደኣ እምበር እቲ ዝደወለልካ ሰብ ድምጽኻ ጥራሕ እዩ ክሰምዖ ዝኽእል እምበር እንዳተዘራረብኩም ንዓኻ ብቪድዮ ክርእየካ ኣይክእልን እዩ።
2. . እታ ስእሊ ካሜራ ዘለዋ ቀጠልያ መጠወቒት እንተደኣ ጠዊቕካያ ድማ ብቪድዮ ዝርርብ ትጅምሩ ማለት እዩ፣ ሽዑ ነንሕድሕድኩም ክትረኣአዩን ክትዘራረቡን ትኽእሉ ክልቴኹም ዘድሊ ናውቲ ምስ ዝህልወኩም።
3. እቲ ኣብ ስክሪን ዝወጽእ ስእሊ ብሓርፋፉ ከምዚ ይመስል።   
   ናይቲ ኣብ ስክሪን ዘዛርብካ ዘሎ ሰብ ዓቢ ስእሊ ይወጻልካ፣ ናትካ ስእሊ ከኣ ኣብ ታሕተዋይ ኩርናዕ ንኢድ የማን ንእሽተይ ኮይኑ ይወጽእ።
4. እቲ ናትካ ስእሊ ኣብ ናይ መዛርብትኻ ስክሪን ዝወጽእ ስእሊ እዩ
5. እቲ ዘዛርበካ ዘሎ ሰብ ውን ልክዕ ከምዚ ናትካ እዩ ዝወጻሉ። ናትካ ስእሊ ኣብ ስክሪን ዓቢ ኮይኑ ይረኣየኦም፣ እቲ ንስኻ ትርእዮ ናቶም ስእሊ ከኣ ንዕኦም ብንኡሱ ኣብ ታሕተዋይ ኩርናዕ ንኢድ የማን ይወጽእ።
6. ኣብ ስክሪን ኮምፕዩተራት ብቐጻሊ ኣርባዕተ ምልክታት ኢኻ ትርኢ።
7. ኣብ ስክሪን ታብለት ወይ ስማርት-ተለፎን ሓንሳብ ምስ ጠወቕካ እዘን ምልክታት እዚአን ክመጻልካ እየን።
8. . ስእሊ ካሜራ ሓንሳብ እንተደኣ ጠዊቕካያ እቲ ዘዛርበካ ዘሎ ሰብ ንዓኻ ምርኣይ ክቕጽል ኣይክእልን።
9. እንተደኣ መሊስካ ነታ መጠወቒት ጠዊቕካያ ድማ እዚ ስእሊ ይምለሰካ።
10. እታ ስእሊ ማይክሮፎን እንተደኣ ጠዊቕካያ ድማ እቲ ሰብ እንታይ ትዛረብ ከምዘለኻ ክሰምዕ ኣይክእልን።
11. መሊስካ እንተ ጠዊቕካዮ ድማ እቲ ድምጺ ይምለሰካ።
12. ምልክት ምድማር ድማ ኣብቲ ዝርርብ ካልኦት ሰባት ከተእቱ የኽእለካ፣ እዚ ጸኒሕካ ክትመራመረሉ ትኽእል ኢኻ፣ ኣብዚ ኮርስ እዚ ግን ግዜ ኣይክንጥቀመሉን ኢና።
13. . ነቲ ዝርርብ ንምዝዛም ነታ ቀያሕ መጠወቒት ትጥውቓ።
14. እቶም ታብለትን ስማርት-ተለፎንን ዝጥቀሙ ሓንቲ ተወሳኺት ፋንክሽን(ዕማም) ኣላቶም።
15. ከምዚ ትመስል። ብቐስቲ ዝተኸበበት ካሜራ።
16. ነዚኣ ጠዊቕካያ እታ ኣብ ታብለት ወይ ሞባይልካ ዘላ ካሜራ ካባኻ ተጠውያ ናብ ካልእ ወገን ተቕንዕ።
17. መዛርብትኻ ጌና እንታይ ትቐድሕ ከምዘለኻን እንታይ ትዛረብ ከምዘለኻን ይሰምዖ እዩ፣ ግን ንዓኻ ኣብ ስእሊ ኣይርእየካን።

1. ነታ መጠወቒት መሊስካ ጠውቃ እሞ ሽዑ ካሜራ ናባኻ ገጻ ተጠውያ ክትምለስ እያ።

ስካይፕ ካልኦት ፋንስኽናት(ዕማማት) ውን ኣለዎ፣ ንኣብነት ቻት ምግባር ይከኣል እዩ። እዞም ፋንክሽናት እዚኦም ኣብ ኢንተርነት ክትደልዮም ትኽእል ኢኻ ወይ ክትፈታትኖም ትኽእል ኢኻ ስካይፕ ምጥቃም ጽቡቕ ጌርካ ምስ ተለማመድካዮ።

1. ሎግ-ኣውት፣ ምውጻእ።
2. ብዙሓት ሰባት ብቐጻሊ ካብ ስካይፕ ከይወጹ ክጸንሑ ይመርጹ፣ ምእንታን ብቐጻሊ ካብ ካልኦት ምስተደወለሎም ክቕበሉ ክበቕዑ። ይኹን ደኣ እምበር ዝኾነ ሰብ ክድውለልካ ዘይትደሊ እንተኾይንካ፣ ወይ ድማ ብዙሓት ዝጥቀሙላ ኮምፕዩተር ኣቲኻ እንተኾይንካ ሎግ-ኣውት ጌርካ ክትወጽእ ይግበኣካ። ከምዚ ምግባር ቀሊል ኮይኑ፣ ኣብ መስመር ክትምለስ ከኣ መሊስካ ሎግ-ኢን ጌርካ ምእታው ጥራሕ እዩ ዘድልየካ።

ሎግ-ኣውት ጌርካ ንኽትወጽእ ክትጥውቓ ዘለካ መጠወቒት መልክዓ ከከም እቲ ትጥቀመሉ ናውቲ ማለት ታብለት፣ ስማርት-ተለፎን ወይ ኮምፕዩተር ይፈላለ እዩ።

1. ስማርት-ተለፎን ትጥቀም እንተኾይንካ ኣብ ላዕሊ ንኢድ ጸጋም ትረኣየካ ትጥወቕ መምረጺት ኢኻ ትጥውቕ። እዚኣ ሰለስተ ጋድም መስመራት እያ ትመስል።
2. ኣብቲ መምረጺ "Logg ut"፣ ማለት ``ሎግ-ኣውት`` ዝብል ክመጻልካ እዩ፣ ነዚ ጠውቆ።
3. ታብለት ትጥቀም እንተኾይንካ ድማ ኣብ ታሕተዋይ ክፋል ናይቲ ስክሪን "Om meg" ማለት `` ብዛዕባይ`` ትብል ምስሊ ክትረክብ ኢኻ። ነዚኣ ጠውቃ።
4. ኣብታ መንዩ "Logg av"፣ ማለት ``ሎግ-ኣውት`` ዝብል ክመጻልካ እዩ እሞ ነዚ ጠውቆ።
5. . ኮምፕዩተር ትጥቀም እንተኾይንካ ከኣ ኣብ ላዕለዋይ ወገን ኣብቲ Skype ዝብል ኢኻ ትጥውቕ።
6. ኣብቲ ዝመጽእ መምረጺ "Logg ut" ማለት `` ሎግ-ኣውት`` ዝብል ጠውቕ።

**ኩላቶም ካብ ስካይፕ ክወጹ ሓብሮም።**

1. ተወደአ